和劉春卿夏日閔旱次韵
作者：王之道
朝代：宋

paragraphs: 何人夜作秋蟲號，吟詩坐對山月高。
想當龍門奪錦袍，從臣拱手看揮毫。
衡茅咫尺臨江皋，浮光灔灔翻金濤。
滿帆何處乘風艘，千山過眼同奔逃。
不防鱠鯉兼炰羔，酒酣起舞如飛猱。
醉中往往笑成咷，一時輩流籍湜翺。
嗟予蹇剥意欎陶，七年坐困山林牢。
邇來天旱地不毛，釡魚薪蟻何嗷嗷。
誰能讀詩夜焚膏，只益心蓬增目蒿。
丈人純白羞桔橰，終日抱甕忘其勞。
今春屬國紛旗旄，兩淮供億争鳴鼛。
干戈載戢弓其弢，此行輔弼環蕭曹。
藁街佇見懸酋豪，買牛賣劍犢賣刀。
我雖不飲當漱醪，堆盤況有瑶池桃。
鹿鳴會賦嘉賓敖，予衰尚可追風騷。